
isternan di Gabinete Wever-Croes 1 


PROME MINISTER TA DESEA TUR 
PARLAMENTARIO EXITO DEN ANA 
PARLAMENTARIO NOBO 


Cada Parlamentario mester percura pa mantene e 
confiansa cu pueblo a pone den Parlamento 


Conhuntamente cu Ministernan di Gabinete Wever — Croes 
1, Premier Evelyn Wever - Croes a asisti na e Apertura 
di afia Parlamentario 2021/2022 diamars mainta 14 di 
september. Prome Minister a laga atras su mensahe pa cada 
Parlamentario pa cu e afia Parlamentario nobo enfatisando cu 
cada Paramentario mester percura pa mantene e confiansa cu 
pueblo a pone den Parlmento. 


“Cada Parlamentario mester percura pa e confiansa aki keda 
manteni na laira. Pasobra pueblo a demostra cu e confiansa 
den e Parlamento a bin ta aumentando den e ultimo tempo. 
Pueblo tin su aprobacion y desaprobacion. E confiansa cu tin 
den Parlamento, ta keda na cada Parlamentario pa dicidi si ta 
mantene of si ta permiti pa esaki bay perdi. Ta responsabilidad 
di cada Parlamentario pa mantene e respet pa otro y respet 
pa diferencianan di ideologia, diferencia di opinion y diferencia 
politico. 


Cu respet bo ta gana confiansa. Esey ta hopi importante. 
P'esey ora cu ta scucha Parlamentarionan ta instiga contra 
otro, trece mentiranan contra otro y papia di venena otro y 
mas, mi ta lamenta esaki. Mi mes tabata 8 afia den Parlamento 
y despues 4 afia den Gobierno, y mester bisa cu e respet 
cu tin pa Parlamento a bin ta aumenta, pero tipo di actonan 
asina specialmente Parlamentarionan hoben y nobo ta papia 
di venena otro, ta algo cu lo bay tin su consecuencianan. E 
consecuencia di e comportacion aki den Parlamento, ta cu e 
ciudadano ta bay perde e confiansa y respet cu e mester tin pa 
e Parlamento. Tur e trabou cu a bin ta haciendo, den un frega 
di wowo ta bay perdi di e forma aki. 


Y p'esey mi ta boga pa ora cu ta debati cu otro, ora cu ta trece 
bo puntonan dilanti, trece nan substancia, basa riba berdad y 








no bay den e direccion di instiga mentira of bisa cu kier mira 
parlamentario morto of venena nan, pasobra esey ta un cos cu 
bo no ta haci y ta infantil y hopi peligroso. Confiansa ta un cos 
cu ta tuma tempo pa bo construi y traha riba dje, pero bo ta 
perde den un frega di wowo”. 


Prome Minsiter ta desea tur Parlamentario exito den e afia 
Parlamentario 2021/2022, y ta encurasha nan pa sigui mantene 
e confiansa cu pueblo a deposita den cada Parlamentario pa 
asina nos pais por wordo fortifica mas. 

Prome Minister Evelyn Wever-Croes: 
PROME MINISTER A TRASPASA E CARTERA 
DI ENERGIA PA MINISTER GLENBERT CROES 


Prome Minister Evelyn Wever-Croes, cu durante Gabinete 
Wever-Croes I tabata encarga cu e cartera di Energia, a haci 
traspaso di e cartera aki pa Minister Glenbert Croes. E cartera 
di Energia lo ta bou encargo di Minister Glenbert Croes den e 
gobernacion di Gabinete Wever-Croes II. 








Prome cu eleccion 2021 y na final di e gobernacion anterior, 
Prome Minister a pidi tur colega minister pa prepara un 
“overdrachts document” pa asina na su momento haci e 
traspaso di carteranan mas eficiente. E huramentacion di cada 
minister pa Gabinete Wever-Croes Il lo tuma luga na fin di e 
siman aki, pero mirando cu e gobierno nobo y e carteranan 
ya ta conoci, Prome Minister a cuminsa cu e traspaso di su 
carteranan pa e minister nobo cu lo tuma e carteranan aki over 
pa e duracion di Gabinete Wever-Croes Il. 





Den cuadro di traspaso di e cartera di energia, Prome Minister 
a tene un reunion cu colega Minister Glenbert Croes pa repasa 
e documentacion di tur e esfuersonan haci door di su persona 
durante e ultimo 4 afianan. E documento mas importante 
ta e maneho di energia ya cu pa prome biaha den historia 
Aruba tin un “energy policy" cu lo wordo publica pronto pa e 
minister encarga. E maneho aki a wordo disefia door di tur e 
stakeholdernan di energia na Aruba cu durante 3 cumbre a 
duna nan contribucion pa con Aruba lo bay cumpli cu e tratado 
di Paris di 2050. 


Aruba tambe a bin na remarke pa hafia un suma di 900 mil 
euro di Union Europeo pa ehecucion di e maneho aki. Esaki 
sigur ta haci e trabou di e minister nobo uno mas eficiente ya 
cu e ta yega hafia e maneho cla y cu fondonan disponibel pa e 
por ehecuta debidamente. 





Pa loke ta trata refineria, tin hopi planificacionnan andando 
pero un logro grandi di Prome Minister ta di por a sali di e 
‘contract cu Citgo y habri un destaho publico pa por busca mas 
interesado pa cu e refineria. Otro logro grandi di Gabinete 
Wever-Croes | ta e rebaho den prijs di awa y coriente cu 10% 
pa residencianan. Pa loke ta awa pa e cunukeronan e minister 
encarga lo tin retonan grandi mirando cu e gastonan di fuel 
lo aumenta y lo mester purba na sali afor sin tin mester di 


pasa e gastonan aki pa comunidad. Pa loke ta trata e otro 
companianan, tambe Gabinete Wever-Croes | a logra cosnan DI DEMOCRACIA 


grandi. 


“Awe mi ta contento di por traspasa e cartera di Energia na mi 
Colega Minister Glenbert Croes y y mi ta sigur cu e lo haci un 
bon trabou,” Prome Minister Evelyn Wever-Croes a termina Li 

bisando. ine rn 

Prome Minister Evelyn Wever-Croes: 
Durante e ceremonia protocolar di Apertura di e Afia 
Parlamentario 


SU EXCELENCIA GOBERNADOR DI ARUBA A 
DUNA UN DISCURSO HOPI ELOCUENTE 


Subrayando Desaroyo Economico, Union y Democracia entre otro 














Durante e ceremonia protocolar di Apertura di e Afia 
Parlamentario, un biaha mas, Su Excelencia Gobernador 
di Aruba, Sefior Alfonso Boekhoudt a duna un discurso 
hopi elocuente treciendo hopi punto padilanti na un manera 
balansa. Prome Minister Evelyn Wever-Croes ta reacciona riba 
3 punto cu a hala su atencion mas di e discurso di Gobernador: 
Desaroyo Economico, Union y Democracia. 


Nos ta den un aña caminda culo tin hopi reto. Ainda nos ta den e 
pandemia pero tambe nos ta den recuperacion. Su Excelencia 
Alfonso Boekhoudt a subraya e desaroyo economico cu ta 
locual ta bay saca nos di e crisis cu e pandemia a ocaciona. 
Gobernador a menciona tambe diferente faceta di e desaroyo 
economico y kico ta e retonan pa por logra. Gabinete Wever- 
Croes | desde cu a cuminsa goberna, a pone como un prioridad 
e desaroyo economico di nos pais y di biaha a cuminsa traha 
riba proyectonan cu a cuminsa pone nos pais bek riba e rumbo 
di un economia fuerte y resiliente. Apesar cu Covid a causa 
hopi daño, cu e maneho cu Gobierno a hiba, a pone nos riba e 
caminda di recuperacion. Gabinete Wever-Croes Il lo continua 


cu e trabou y proyectonan pa asina Aruba pronto para bek 
fuerte y resiliente economicamente. 


Gobernador a papia di union expresando cu union no kiermeen 
cu tur ora nos ta di acuerdo cu otro riba tur cos. Pero union ta 
ora bo por uni den un meta comun. Bo ta keda mantene bo 
posicion, bo opinion, bo ideologia bo conviccion pero cu un 
meta comun cu ta Aruba. “Mi ta convenci cu e parti di union 
ta hopi importante pa nos pais. Hunto, Gobierno, Parlamento 
y pueblo di Aruba lo logra tur meta poni nos dilanti”, Prome 
Minister a remarca. 


Riba e tema di democracia, Prome Minister a expresa cu e no 
ta kere cu tin un pais cu tin un democracia perfecto y Aruba 
sigur no ta pretende di tin un pero loke sigur nos tin ta algun 
derechonan fundamental cu ta den nos man pa cuida nan y 
protehe nan percurando cu nos ta keda cu un democracia bibo. 


“Parlamento ta e sala na unda democracia mester wordo biba. 
Mi a mira cu ultimo añanan Parlamento a gana mas confiansa 
di comunidad. E nivel di debate den Parlamento ta hala mas 
atencion positivo den comunidad pero e ta asina delicado ya cu 
cada un di nos mester tin e responsabilidad pa por cuid'e door 
di hiba debatenan na nivel buscando pa nan ta fundamental. 
Mester tin prueba cu cosnan ta berdad y specialmente no riba 
mentira. Si nos como parlamentarionan mes hiba e debate na 
e nivel ey, nos lo keda mantene e confiansa cu nos a haña 
den comunidad. Democracia ta depende di e confiansa cu 
pueblo tin den nos como politiconan. Confiansa ta un cos cu ta 
tarda pa bo hañe pero bo ta perde den un rato di ora”, Prome 
Minister a duna di conoce. 


Prome Minister a expresa su deseo cu e Parlamento aki por 
sigui traha riba gana e confiansa di comunidad y asina teniendo 
cuenta kico pueblo kier, nos ta mantene nos derechonan 
fundamental democratico. 


“Esaki ta un bunita mensahe di Su Excelencia Señor 
Gobernador, Alfonso Boekhoudt. Mi ta kere cu Gobernador a 
trece tur punto balansa padilanti canando e caminda entre tur 
diferente posicion cu hendenan por tin, vacuna of no vacuna, 
cuida curpa of no cuida curpa, desaroyo economico, no 
desaroyo economico, duna mas fase of bay traha mas riba 
crea empleo. El a cana exactamente den e linea y trece tur 
cos balansa cu ta crea un plataforma pa por continua”, Prome 
Minister Evelyn Wever-Croes a expresa. 

Prome Minister Evelyn Wever-Croes: 


ARUBA A UNI NA CONMEMORACION DI 
20 ANA DI ATAKE RIBA TWIN TOWERS 


Aruba ta para den union cu nos amigonan na Merca cu e 


compromiso di 


Durante fin di siman Aruba a conmemora 20 aña di e atake riba 
Twin Towers, 9/11 durante un ceremonia solemne na Kazerne 
di Brandweer. Prome Minister a hiba un discurso reconociendo 
e gran esfuerso di hopi persona riba e fecha aki accentuando 
e hecho cu ta para den union cu Merca y tambe cu esnan cu a 
perde un ser keri a causa di e atakenan aki. 


"Aruba ta para den union cu nos amigonan na Merca cu e 
compromiso di nunca lubida loke a pasa y di sigui comprometi 
pa busca paz. Paz no ta bin di mes, nos mester crea paz y nos 
mester inculca e lucha pa paz den nos muchanan” 


Hopi persona ainda ta corda exactamente kico nan tabata haci 
na momento cu e atakenan a inicia 20 aña pasa riba e Twin 
Towers. Premier Wever - Croes den su discurso a expresa cu 
na e momentonan ey e tabata na trabou trempan pa atende 
un reunion, pero na mesun ocasion e no por a kere locual 
tabata tuma luga ora cu a mira e edificionan cay den otro. 
“Un sentimento cu hamas mi lo por lubida”, Prome Minister a 
expresa. 


Prome Minister Evelyn Wever - Croes: “E fecha aki a keda 
marca den historia como un di e peor fechanan pero sigur e 
tabata un momento cu a saca e miho di hopi hende a traves di 
entre otro union, amabilidad y resiliencia. P'esey ta importante 
pa sigui honra y recorda e fecha aki y compromete pa guia 
nos muchanan den un futuro cu respet pa otro a pesar di 
diferencianan, cu fe y union”. 





sigui busca paz 


















































MINISTER GLENBERT F. CROES 

Minister Glenbert Croes: 


A REALISA TRASPASO OFICIAL DI MINISTERIO 








Diamars 15 di juni, a tuma luga traspaso di Ministerio di Energia 
for di Prome Minister Evelyn Wever - Croes pa Minister Glenbert 
Croes cu lo ta encarga cu e portofolio aki durante Gabinete 
Wever - Croes Il 


Minister Croes a expresa cu e ta considera e vision cu actual 
Minister President a pone pa Aruba, e fundeshi riba cual e lo 
eherce su trabou. 


‘Mi ta kere cu futuro di Aruba, futuro di nos yiunan y calidad 
di bida lo depende di e vision aki cu ta un vision pa “clean 
affordable energy”. Unda cu nos ta percura pa cumpli cu tur 
obhetivonan cu mundo a compromete su mes na dje.' Minister 
Croes a sigui bisa cu su meta ta pa percura pa mantene e 
esfuerso en conhunto di e sector energetico di Aruba, pa por 
cumplli cu e propositonan aki. 


PA MINISTER GLENBERT CROES 




















*Ta un honor y privilegio pa e ricibi e dossier di Energia for di 
Prome Minister. Mi lo ta e accelerador di e vision aki di nos 
Minister Presidente pa cual mi lo percura pa e documento 
haya su implementacion”, Minister Glenbert Croes a expresa. 

DEPARTAMENTO DI ADUANA TA LANSA SU 
FACEBOOK PAGE 


Departamento di Aduana ta lansa su Facebook page www. 
facebook.com/departamentodiaduanaaruba/ y di e forma aki ta 
pone enfasis riba innovacion, desaroyo y comunicacion cu ta 
importante. Ya caba nos conoce algun aspecto di innovacion y 
desaroyo manera e sistema di Asycuda, e Controle na Invoer, 
y e introduccion di e digitale vertrekpas. 


Tambe a lansa na afia 2017 e website di Departamento di 
Aduana cu ta inclui informacion tanto pa publico como pa 
brokers y comerciante. Mirando cu awendia medionan social 
tambe ta forma gran parti di esaki, Departamento di Aduana ta 
lansa su propio pagina pa comunica cu publico y nos clientenan 
na un forma integral. 


E Facebook page lo ta un fuente di informacion pa tene 
brokers, comerciante y pueblo en general na altura encuanto 
anuncionan importante, ultimo comunicadonan, campafian 
di conscientisacion y acontecimentonan relaciona cu 
Departamento di Aduana. 





4 tit Follow 





Departamento di Aduana ta invita pueblo di Aruba pa bishita 
su Facebook page. Alabes nos ta recorda usuarionan pa sigui 
comunica cu Departamento di Aduana pa cualkier pregunta 
mediante e contact formulier cu ta riba e website, esta www. 
douane.aw of por tuma contacto cu nos na 523-8888. 





BEST GRANT pa organisacionnan den Media 


Bo ta un periodista freelance of ta traha como periodista den un 
organisacion di media y tin pasion pa nos naturalesa? Oficina 
pa relacionnan di Union Europeo y di Reino kier a invita tur 
periodista cu tin gana di expande nan horizonte y coopera 
‘riba nivel internacional pa tuma nota di e siguiente subsidio di 
Union Europeo pa e iniciativa BEST. 


BEST — un iniciativa pa biodiversidad y servicio di ecosistema 
den e teritorionan ultramar di Europa — tin como obhetivo pa 
apoya e conservacion di biodiversidad y e uzo sostenible 
di servicionan di e ecosistemanan, incluyendo enfokenan 
basa riba adaptacion y mitigacion di cambio climatico di 
ecosistemanan den e regionnan ultraperiferico (UPG) di y e 
paisnan y teritorionan ultramar (LGO) di Union Europeo. 


Como mecanismo financiero BEST ta duna sosten na 
actividadnan ‘riba tereno di biodiversidad cu e meta final pa 
aumenta visibilidad di e teritorionan aki como contribuyentenan 
clave pa logra obhetivonan di biodiversidad ‘riba nivel 
internacional y di Union Europeo. 


E Secretariado di e fondo di subsidio BEST a lansa un 
Programa di subsidio pa media den LGO-nan, un plan cu ta 
subsidia un cantidad maximo di 10.000 EUR na periodistanan 
individual (feelancers), un consortio di periodista individual, 
y periodistanan laborando den organisacionnan. Esaki pa 
por garantisa cu informacion relaciona cu conservacion 
di biodiversidad den media local y regional den algun di 
e teritorionan ultramar ta di calidad, sosteni y basa ‘riba 
hechonan. 


E meta di e subsidio aki ta pa duna y stimula cobertura di e 
proyectonan impactante financia pa e fondo BEST cu ta trata 





BEST grants for media 
organizations 


Call for Projects > 





ST 














iniciativanan di interesandonan local como tambe iniciativanan 
di conservacion di biodiversidad den LGO-nan. 


Interesadonan cu ta desea pa entrega un peticion por manda 
nan preguntanan no mas laat cu 11 october 2021 pa 23:59 
CET (18.00 ora local) na BESTmediagrants@iucn.org. 

E solicitud di propuesta final ta cera 25 october 2021 pa 23:59 
CET (18.00 ora local). 


Tur detaye y document relavante ta disponibel ariba e website 
di e organisacion IUCN. 


Pa mas informacion por tuma contact tambe cu Oficina 
pa relacionnan di Union Europeo y di Reino na info@ 
arubagovernment.eu of por bishita nos website www. 
europehousearuba.org 

DISCURSO GOBERNADOR DI ARUBA APERTURA 
DI ANA PARLAMENTARIO 2021-2022 





we 
ES RES » 
Señor Presidente, Honorabel Ministernan y invitadonan, bon 
dia. Miembronan di Parlamento, 


Cue meta pa promove y sostene e principionan di democracia, 
Asamblea General di Nacionnan Uni a proclama 15 di 
september, esta mañan, Dia Internacional di Democracia. Cu 
un eleccion parlamentario tras di lomba, nos ta para keto riba e 
balor universal di democracia, basa riba e libertad di un pueblo 
pa expresa su mes libremente, pa determina su propio sistema 
politico, economico, social y cultural atraves di eleccionnan 
popular y liber, unda e votador por tin e garantia cu su voto ta 
secreto. 


Mester respeta y salvaguardia e libertadnan fundamental aki 
na tur momento, sin exclui participacion di ningun grupo. 


Awe nos a bini hunto pa celebra apertura di e di 36 periodo di 
aña Parlamentario di Aruba. Cada miembro di nos Parlamento, 
recientemente elegi, tin un responsabilidad grandi e aña nos 
dilanti. Den e sala aki unda representacion di nos ciudadanonan 
ta materialisa su mes den cada un di boso — e 21 miembronan 
di Parlamento — ta unda democracia di nos pais ta manifesta 
su mes den su maximo forma. Akiden lo boso debati, tuma 
decision y eherce e poder legislativo confia na boso, pa 
asina cumpli cu e mandato cu pueblo a duna, cargando e 
responsabilidad pa defende y proteha e principionan di nos 
Estado di Derecho democratico. 


Señor Presidente, Despues di mas di un aña y mei, e pandemia 
ta sigui pone un peso enorme riba nos sistema democratico y 
ta presenta desafionan pa nos estado di derecho. Aunke cu 
e pandemia a mustra nos cu nos mester a haci algun ahuste 
fisico pa e practica di democracia, manera limita e cantidad di 
parlamentario presente den sala durante debate y tumamento 
di decision den cuadro di nos Constitucion, na ningun momento 
e limitacionnan aki por hustifica un restrincion na eherce e 
poder democratico. 


Mientras cu e pandemia di COVID-19 su impacto ta keda 
visibel y a pesar di tur e retonan y riesgonan di contagio, nos 
mester mira cu satisfaccion cu nos por a organisa un eleccion 
parlamentario di forma democratico. Mescos cu nos tabata 


testigo con e pandemia a afecta severamente e pilar principal 
di nos economia, nos mester ta hopi consciente cu no tabata 
tin un prueba mas grandi pa nos democracia cu e pandemia 
aki. 


Democracia ta un bien cu mester wordo defendi y protehi 
constantemente. E no ta solamente un forma di gobernacion 
caminda pueblo ta scoge su representantenan pa goberna. E 
ta un balansa entre poder y servidumbre, entre autoridad y 
consenshi social. 


Democracia ta e.o. ciudadanonan, hopi biaha den forma 
boluntario, manifestando y tumando iniciativanan pa bienestar 
general y yudando na mehora e comunidad cu nan ta biba 
aden. Pa pueblo en general, e ta un balansa entre derecho 
y deber, entre libertadnan personal y e interes general y cu 
e interes general no ta e colectivo di e interesnan particular 
hunto. 


Tur e diferente caranan aki di democracia ta exigi su debido 
tempo di reflexion. Pero manera nos y henter mundo a 
experencia, un pandemia ta duna tiki espacio pa reflexiona. 
E ta rekeri tin biaha decisionnan y accionnan drastico cu por 
parce cu democracia ta bay den conflicto cu derechonan 
humano. Mi ta bisa ‘cu por parce’, pasobra hasta pueblonan cu 
kier proteha nan derecho y libertadnan, ta spera tambe cu nan 
lidernan proteha nan contra un enemigo inespera y invisibel 
manera un pandemia. 


E contradiccion aki ta inherente na democracia: si un poder 
no experencia cu un otro poder ta contra-arest'e y ta manten'e 
den balansa, bo ta haya un poder absoluto cu na su lugar ta 
destructivo pa e mesun democracia. 


Expertonan internacional ta keto bay analisando e grado di 
compromiso desea entre interes general y medidanan temporal 
cu por limita e libertadnan cu nos a custumbra cu ne. Aunke 
cu ainda no tin un pensamento uniforme riba esaki, locual si 
por conclui ta, cu caminda democracia ta profundo hancra den 
curason di pueblonan, ta tuma mas tempo pa tuma medida cu 
por restringi libertad. Importante ta awor, pa recupera y siña for 
di e experencia aki. 


E pandemia a siña nos lesnan cu por sirbi nos pa mehora y 
fortifica nos democracia. Nos a siña por ehempel cu solidaridad 
ta esencial pa tin un stabilidad den nos sociedad. Un pueblo 
solidario no ta bringa unicamente pa su propio interes, pero 
ta tene debido cuenta cu e libertad y interesnan di su prohimo 
tambe. 


Pero tambe tin lesnan cu nos no a caba di siña, entre otro, e 
echo cu nos mester traha riba confiansa mutuo como pueblo. No 
solamente pueblo mester tin confiansa den gobernacion, pero 
gobernacion tambe mester tin confiansa den profesionalnan y 
miembronan di nos comunidad cu tin interes general na pecho, 
manera maestronan, esnan cu ta brinda cuido y esnan encarga 
cu orden publico. Na momento cu nan profesionalidad wordo 
cuestiona, nos ta atachando nos ordo legal democratico. 

Continuacion DISCURSO GOBERNADOR DI ARUBA.... 


Nos por tin diferencianan di opinion riba tur tereno. Pero un cos 
nos como Arubiano mester por confia den dje ta cu, irespecto 
ken ta na mando, semper e balansanan democratico cu pueblo 
kier cuida lo wordo restaura danki na e sistema democratico 
vigente den Reino cu ta aplicabel aki tambe y cu hopi otro pais 
den region ta anhela. 


P'esey institutonan ta sumamente importante tambe pa 
garantisa e balansanan democratico. Nos mester ta hopi 
cauteloso pa no mina esakinan, pasobra hustamente e 
institutonan aki y e ordo legal democratico cu nos ta biba aden 
ta mantene nos libertadnan y derechonan riba pia. 


Den e aña parlamentario cu ta habri awe, gobierno y parlamento 
conhuntamente ta bay sigui traha riba e oportunidad y 
posibilidadnan cu e pandemia aki a ofrece. Y cu esaki, lo sigui 
fortifica pilarnan di democracia den nos pais pasobra calidad 
di nos democracia ta depende di un structura transparente, 
responsabilisacion y bon gobernacion. 


Gobierno tin e compromiso pa sigura implementacion di e 
proyectonan y niciativanan pa aumenta transparencia y combati 
corrupcion y pa implementa un plan integral riba e maneho di 
integridad di acuerdo cu e mihor practicanan den Reino. Lo 
introduci y aplica na un forma activo e Sistema Nacional di 
Integridad di e organisacion Transparency International. 


Un pais ta logra crecemento economico solido y sostenibel 
fomentando stabilidad economico y financiero. E pandemia a 
subraya e necesidad di diversifica nos economia. E maneho 
economico consistiendo di e 6 sectornan prometedor, caminda 
e sector agricultor, economia circular y industria creativo ta 
forma un parti cardinal di dje. Nos a mira e importancia di 
seguridad alimenticio y estimulo di actividadnan agricultural. 


Gobierno a mira un aumento di interes pa e sector aki 
y e posibilidad di inovacion cu tecnologianan moderno 
contribuyendo asina na un desaroyo economico sostenibel. 
Ademas di esaki, mester haci uso di e oportunidad pa diversifica 
e pilar economico principal di nos pais cu ta cuadra mas cu un 
turismo di calidad y sostenibel di acuerdo cu e principionan di 
un economia blauw. 


Lo continua cu e proceso di eliminacion di e burocracia 
¡necesario cu ta causa frustracion y tardansa cerca e clientenan 
di departamentonan gubernamental. Den esaki transparencia 
ta esencial y e proyecto di egovernment lo continua na tur nivel 
di nos aparato gubernamental. 


Esaki ta e base pa un clima di inversion sano cu lo conduci 
tambe na mas cupo di trabao y mas oportunidad empresarial. 
Empleo ta e vinculo mas directo entre actividadnan economico 
di un pais y e aumento di e nivel di bida. P'esey ta asina 
importante pa inverti den e desaroyo di e recursonan humano 
y pa promove seguridad di empleo. 


Hopi hende a perde trabao durante e pandemia aki of ainda no 
ta cobrando un salario completo. Gobierno lo crea condicionnan 
structural y duradero pa evita perdida di empresa y cupo di 
trabao; principalmente pa nos hendenan local. Empleo mester 
ta digno, decente y cu oportunidad igual pa homber y muhe, cu 





salarionan husto cu ta supera necesidadnan basico. 


Un economia sano y capas di absorbe efectonan externo, ta 
bay man den man cu un bon maneho riba finanzas publico. 
Aunke recuperacion di nos economia a cuminsa, nos no por 
yega por lo pronto na un presupuesto balansa. E sosten di 
likides di Hulanda a alcansa e suma di 900 miyon florin caba 
y Gobierno ta premira cu den e prome cuartal di 2022 ainda lo 
mester haci un apelacion pa sosten financiero for di Hulanda 
den forma di un prestamo. Sinembargo, nos recuperacion 
economico ta determinante den esaki. 


Mientras cu di un banda, lo sigui traha pa crea un cuadro 
financiero na nivelnan manehabel door di baha gastonan 
innecesario y introduci reformanan, manera entre otro un 
reforma fiscal, manera recomenda pa Fondo Monetario 
International. 


Di otro banda, e masterplan Reposicionando Rumbo di nos Pais 
lo ta e fundeshi pa desaroya y diversifica nos economia di un 
manera duradero y sostenibel hunto cu sector priva. Gobierno 
lo ta pro-activo riba tereno economico cu e tarea principal 
di facilita inversion y produccion den consulta estrecho cu e 
sector. Tambe lo sigui tuma pasonan concreto pa e desaroyo 
di San Nicolas. 


Nos stabilidad economico ta wordo complementa cu desaroyo 
di nos infrastructura fisico. Nos tur ta consciente cu no por 
permiti un desaroyo infrastructural sin combina esaki cu 
desaroyo teritorial y su efecto riba medio ambiente. Gobierno 
ta den proceso di formalisa e Plan di Desaroyo Teritorial cu 
Regulacion (ROPV) pa guia e desaroyo teritorial door di aplica 
reglanan specifico relaciona cu e uzo di e teritorio y awanan 
rond di Aruba. 


Cu e meta pa busca un balansa entre desaroyo economico y 
proteccion di nos naturalesa y medio ambiente, otorgamento 
di tereno lo conoce un proceso transparente y husto pa e 
ciudadano. 


Gobierno lo bin cu un maneho specifico pa yega na un 
solucion permanente pa e proceso di separa, procesa y 
reduci desperdicio, tanto solido como likido. Esey mester 
conduci na saneamento di e dumpnan na Parkietenbos y Sero 
Thijshi, como tambe restructura e sistema di plantanan di 
tratamento di awanan sushi na Bubali. Un maneho ambiental 
duradero ta solamente posibel si e comportacion humano ta 
corecto. Esencial den esaki ta educacion y conscientisacion, 
cuminsando for di tempran na scol. 

Continuacion DISCURSO GOBERNADOR DI ARUBA.... 


Sefior Presidente, Aruba tin mester di sistemanan di gestion 
publico den cua tur esnan responsabel — nos institutonan, 
organisacionnan publico, semipublico y priva — ta duna cuenta 
y ta tene nan mes na nos leynan. Gobierno ta compromete su 
mes pa traha cu e gruponan di interes cu atencion special pa 
e derechonan di nos muchanan, nos grandinan y esnan cu 
capacidadnan limita. 


Criminalidad bao di nos hobennan, violencia domestico y 
abuso sexual contra nos muchanan y hobennan ta keda 
alarmante. Ta sumamente importante pa seguridad y trankilidad 
di cada ciudadano wordo garantisa. Conhuntamente cu e 
organisacionan activo den e ramo aki lo traha riba diferente 
programa pa combati e fenomeno aki. 


Lo percura pa mas accesibilidad di ayudo profesional y lo 
enfoca riba e gruponan mas vulnerabel den nos comunidad. 
Un pueblo cu ta mira husticia prevalece, ta experiencia esaki 
como un recompensa di democracia. 


Ensefiansa, deporte y cultura mester brinda perspectiva un 
biaha mas pa nos muchanan y hobennan. Den un fase tempran 
mester pone atencion riba e factornan cu por conduci cu nan 
ta bay den mal caminda. E formacion di e mucha y e hoben 
mester tuma luga na cas, den e bario y na scol, cu enfoke riba 
norma y balornan. Central den e maneho di Gobierno ta keda 
e ser humano, specialmente pa resolve e problemanan social 
hunto cu e organisacionnan activo riba e terenonan aki. Lo 
continua cu un maneho integral pa yuda forma nos muchanan 
y hobennan di e mihor manera y combati e problemanan cu 
mas efectividad. 


Lo haci tur esfuerso pa crea un ambiente mas sigur cu un 
plan di accion mas agresivo den prevencion di criminalidad 
invirtiendo mas den cuerponan di orden publico y dunando 
nan e hermentnan necesario pa por combati criminalidad 
efectivamente. Gobierno lo evalua solucionnan preventivo. 
Controla pa Ministerio Publico y dentro di maneho di Husticia, 
lo amplia e poder investigativo di cuerpo policial pa asina por 
actua mas eficiente ora cu mester. Asina tambe lo optimalisa e 
maneho strategico di nos instituto coreccional cu programanan 
dirigi na resocialisacion di e presonan. 


E derechonan fundamental di bida y di dignidad humano a 
haya nan mes bou di presion durante di e pandemia. Maneho 
di migracion mester conecta miho riba nos necesidadnan 
economico y alabes frena migracion ilegal y elimina violacion di 
derechonan humano door di trafico y contrabanda di persona. 
Esey ta nifica cu e proceso di permiso di estadia mester bira 
uno mas transparante; cu mas control na pia di trabao. 


Pa garantisa salubridad publico a rekeri hopi esfuerso cu e 
diferente olanan di infeccion cu nos a conoce. Aunke Gobierno 
ta sigui cu su esfuersonan pa baha gasto, cuido medico 
adecuado y di calidad ta keda punto di salida. Lo promove un 
cooperacion mucho mas estrecho entre hospitalnan di Reino: 
conhuntamente lo haci e compra di medicina, material y 
aparatonan y fortifica e cooperacion entre e prome y di dos lińa 
di cuido. Ademas lo sigui enfoka pa hisa e tasa di vacunacion 
contra COVID-19 pa asina Aruba por recupera. 


Cu asistencia di PAHO y gruponan di interes a realisa un Plan 
Nacional di Prevencion pa asina promove un miho cuido medico 
y un miho calidad di bida. Lo introduci un plataforma digital pa 
registra indicadornan di malesanan no-transmisible, cual ta e 
causa principal di morto prematuro aki na Aruba. Hunto cu e 
instancianan concerni, lo prepara un plan integral pa brinda 
asistencia, guia y cuido na e adulto mayor, pa asina garantisa 
cuido responsabel y di calidad cu cada un tin derecho riba dje. 


Hopi di nos ciudadanonan a traha incansablemente bao hopi 
presion pa duna yudansa na esnan den necesidad. Gobierno 
no solamente ta desea di expresa gratitud na e personanan 
aki pero tambe na tur esnan cu a traha hopi ora pa percura 
pa nos cuido medico, ordo publico, seguridad y otro areanan 
menos visibel, pero no menos importante. 


E pandemia a habri nos wowo mas ainda riba e importancia 
di educacion y creacion di acceso na informacion pa nos 
muchanan. Nos no por laga ningun hende atras. P'esey nos 
lo sigui percura pa nos muchanan sigui desaroya habilidad di 
siglo 21 y transforma nan den adultonan cu responsabilidad 
civico. Lo acelera inovacion den educacion y lo ehecuta e Plan 
Nacional di Ensefiansa 2030. Lo evalua calidad di enseńansa 
y sincronisacion cu mercado laboral. 


Hunto cu sector priva lo implementa e programa ‘Ensefianza 
di Segundo Oportunidad' caminda dropouts por sigui studia of 
sifia un vocacion practico di acuerdo cu e mercado laboral pa 
asina por ta ciudadanonan digno y exitoso. 


Sr. Presidente, Democracia no ta perfecto, pero ta e mihor 
sistema cu paisnan occidental a adopta pa ordena nan 
podernan ehecutivo y legislativo. Otro variantenan — sea 
na man drechi of man robes di e spectrum politico — no ta 
garantisa e libertadnan y biennan cu nos ta anhela asina tanto 
manera libertad di expresion, autodeterminacion, eleccionnan 
liber y derechonan humano. Institutonan y ciudadanonan ta 
yuda mantene e completo aki den balansa constantemente. 


Nos mester ta consciente cu e efectonan di un crisis di e caliber 
di COVID-19 y e consecuencianan cu e pandemia a trece cu 
ne, a mishi cu nos democracia te den su alma. Ta e cualidadnan 
humano manera solidaridad, convivencia, responsabilidad 
civico y hecho cu nos ta forma parti di Reino Hulandes a yuda 
y ta yudando nos surpasa e periodo aki. Nos parlamento ta 
hunga un rol sumamente importante den e proceso aki. 


E echo cu nosturta diferente y ta pensa diferente, no kiermen cu 
cada un mester bay su caminda separa. Pa nos Pais progresa, 
union ta necesario, pasobra trahando hunto nos ta mas fuerte, 
nos por logra solucionnan duradero y sostenibel. Union no 
ta nifica cu nos mester pensa mescos. Cada ciudadano tin 
talentonan unico, cu tin un balor special, cu ta diferente di otro, 
pero conhuntamente lo haci Aruba progresa. 


Sr. Presidente, Mi ta declara, manera nos Constitucion ta 
prescribi, e afia parlamentario 2021-2022 pa habri. Cu Dios 
ilumina cada un di nos y guia nos pasonan pa bienestar y 
progreso di nos Pais. 

DATONAN DI SECCION DI EPIDEMIOLOGIA 
NA ARUBA TA MUSTRA CU FOR DI 1 DI 
JULI 2021, DI CADA 10.000 PERSONA “NO 


VACUNA”; 


For di comienso di juli 2021 cue variante Delta a haci su entrada 
na Aruba, hopi lihe e variante aki a causa preocupacion ora ela 
plama causando un brote grandi di casonan di COVID-19. 


E variante Delta a wordo categorisa como un variante mas 
contagioso compara cu otro variantenan y esaki nos por 
a experencia tambe na Aruba ora di haci comparacion cu e 
brotenan anterior di COVID-19. 


Te cu dia 12 di september 2021, nos tin na Aruba un total di 
70.105 (75%) asegurado di AZV riba 12 aña cu si a vacuna y 
23.668 (25%) asegurado di AZV cu no a vacuna. 


E informacion aki ta hopi importante pa analisa: di e 70.105 
(75%) cu si a vacuna, 42 persona a drenta hospital relaciona 
cu COVID; y di 23.668 (25%) cu no a vacuna, 219 persona 
a drenta hospital for di cuminsamento di juli te cu dia 12 di 
september. 

92 A DRENTA HOSPITAL 


Si nos recapitula tur data for di 1 juli 2021 te cu 12 di september 
2021, nos por conclui cu pa cada 10.000 cuidadano cu no a 
vacuna, 92 a ta drenta hospital relaciona cu COVID-19; y pa 
cada 10.000 cuidadano cu si a vacuna, 6 persona a drenta 
hospital relaciona cu COVID. 


E analisis aki ta basa riba cifras di asegurado di AZV. Motibo cu 
ta uza cifras di AZV pa e analisis aki ta pa motibo cu e cifranan 
registra ta logra un analisis cu un resultado real y confiabel. 
E cifranan aki no ta inclui hende indocumenta of studiante di 
afo cu a vacuna of cu por vacuna ya cu aki no tin exactitud y e 
midimento lo bira un calculacion proyecta. 


Pa medio di analisis continuo, DVG ta sigui evalua y dirigi su 
maneho di vacunacion cu ta demostrando di ta hopi efectivo 
den preveni ingreso den hospital y asta den scapa bida di nos 
ciudadanonan. 

Departamento di Salud Publico: 


UPDATE 15 DI SEP 


Segun resumen di awe 20 persona a recupera y un total di 
26 caso nobo di COVID-19 a keda registra di cual 4 ta no- 
residente. E cifranan aki ta representa un ‘Positivity rate’ bou 
di nos residentenan di 8%. 

E cantidad di casonan activo di COVID-19 pa awe ta 336 y 
cantidad di fayecidonan relaciona cu COVID-19 ta 156. Datos 
ta ilustra casonan nobo di COVID cu un average semanal di 





Activo 





Positivo 





Bebe mas 


Awa ta yuda elimina e toxinanan y ta hidrata e organonan 
mantene nan sano. Sigura bo mes cu tur e integrantenan di 


EMBER 2021 


28 caso pa dia y un averahe di ‘positivity rate’ semanal di 12% 
pa dia. 


Actualmente na Aruba tin 32 persona interna debi na COVID di 
cual den ICU tin 4 caso activo y 2 caso post COVID y riba piso 
general tin 14 caso activo y 12 caso post COVID. Na Colombia 
tin actualmente 24 persona den Cuido Intensivo. 


RESIDENTE NO-RESIDENTE 





22 
302 
13340 
13795 


4 
34 
1323 
1360 





Noego 


dna | wags 


cu ta posibel! 

famia bebe minimo seis glas di awa pa dia. Pa logra esaki, bo 
por inclui un glas di awa cu cada cuminda, incluyendo ora bo 
come cualkier 'snack' nutritivo. Evita e consumo di bebidanan 
cu sucu, ya cu esakinan ta dańino pa bo salud y ta debilita bo 
organismo. Pa combati COVID-19 bo mester mantene bo salud 
y vacuna, ya cu ta comproba cu e vacuna tin un efectividad 
halto pa proteha bo y evita transmision. Ban uza tur e herment- 
nan cu nos tin pa caba cu e virus aki na nos isla! A 


Ami SI 


Mantene 1.5M 
minimo di distancia 


Uza tapa boca 
paden di tur luga 


Laba man 
frecuentemente 

